9. schôdza NR SR - 16. deň - A. dopoludnia
Dátum: 2024-02-27
Poslanec: Matovič, Igor (SLOVENSKO)
Druh vystúpenia: Vystúpenie v rozprave

203. Tri a pol roka od volieb 2020 sme počúvali o tom, aký tu je chaos. A ja sa tak iba pýtam toho pozorovateľa, ktorý to sleduje zboku, ako nazýva to, čo sa tu deje od volieb 2023. Nie je vari toto chaosom, čo tu predvádzate? Akosi ste si zvykli zalepiť opozícii ústa. Aj dnes z čista jasna sa tu začnete zbiehať jak potkany, niekde vyliezate z dier, zrazu už keď tu sedíte, už vieme, že demokracia je v ohrození, zrazu si iba tak odhlasujete, že nám zoberiete právo hovoriť. Akým právom? Akým právom si vy myslíte, že zrazu ste bohovia. Niečo, čo tu Sulík využil raz, tuším, pred dvanástimi rokmi, alebo 2011, koľko to je rokov, dobre, dvanásť, trinásť, jedenkrát mal hanbu na to, z toho na sto rokov, že si dovolil tu dať nejaké také, tí, čo ste tu boli, možno pamätáte, staré monitory tie CRT, či jak sa to nazýva, nie ešte ploché, tuto to niekde bolo a obmedzoval nám čas na rokovanie. A vy teraz kedykoľvek mimo zvyčajných časov, kedy sa hlasuje, vylezú krysy, prídu, odhlasujú a ideme. Normálne z niečoho, čo ešte pred pár týždňami sme si mysleli, možno pred pár mesiacmi, sme si mysleli, že božechráň, až tak hlboko neklesnete, ste urobili štandard. Zatvárate nám ústa, lebo sa bojíte pravdy. Nič iné za tým nie je. Arogantne miesto toho, aby ste, keď vás upozorníme a viacerí a všetci, myslím, že pani Števulová bola prvá z PS-ka, keď vás upozorníme na to, že máte tam svinstvo a idete znižovať na polovičku premlčacie doby pri znásilnení, tak vy ešte tuto premotivovaného brojlera pošlete, nech to obhajuje, Gašpar mu pošle esemesku, potom prečíta, či to teda dobre napísali, a on to prečíta, jako to je super, jako tie ženy, predsa keď ich niekto znásilní, tak asi teda to postrehnú a teda však nech idú nahlásiť trestný čin. Načo to je dobré, sa pýtam. To fakt ste tak hlboko klesli? Ono pred chvíľkou, myslím, že Lojzo tu hovoril o tom, že áno, varia nás jak žaby, ale varia aj vás jako žaby. Pán Baláž, teraz tam pozerám na vás, vy ste fundovaný odborník, vy si zo seba nechávate robiť handru. Ja neverím, že to, čo hlasujete, je skutočne to, čo vy ste vo vnútri. Ale, vy, pomaličky v takom tom pocite, že však teraz, Poliaci majú na to ten iný výraz, teraz sme pri moci my, viete asi, čo chcem povedať, tak vy si to užívate. Áno, Pali Paška svojho času vám odkázal, vyhraj voľby, môžeš všetko. A ešte sa obhajujete tým, že my sme šliapali po vašich právach, Ústavný súd niečo rozhodol, fiktívne blbiny, argumenty kvázi a snažíte sa porovnávať obdobie, kedy sme prežívali naozaj tri a pol roka veľmi ťažkých kríz, s obdobím, kedy vy ste mali hojno, peniaze sa vám sypali, ľudia dane platili, lebo im rástli mzdy, a kedy vy ste na tých ľudí zvysoka kašľali, som tu predtým hovoril pri návrhu na daňový bonus pre matky, že za osem rokov ste na dieťa zvýšili podporu až 3,50. Dokopy až 3,50. Jedno percento ročne. Ale teraz ste sa dostali do toho, do tej pozície, alebo do toho štádia, kedy ste si povedali, že to je asi vaša taká nejaká písaná ústava, že Pali Paška, keď povedal: Vyhraj voľby, môžeš všetko, aj to, čo doteraz si považoval za absolútny prejav chrapúnstva, tak vy ste sa už do tohoto štádia teraz dostali. Jednoducho valcujete a užívate si to. Ako tiež svojho času klasik Andrej Danko povedal: Ja sa cítim dobre, ja si to užívam. A vy asi z týchto jednotlivých výrokov, možno tak jako Angličania, máte možno takú nepísanú ústavu výkonu v politike a vraj teda to je sociálna demokracia. Ja si takto sociálnu demokraciu nepredstavujem. Ja si nepredstavujem, že sociálny demokrat hľadá každú jednu skulinku, ako by mohol okradnúť tých istých ľudí, ktorí ho volili a ktorí ho dostali k moci. Vy ste to takto pochopili. Ja si nepredstavujem, že demokrat pristupuje k menšine tak, že jej uberá práva a postupne ju terorizuje viac a viac a absolútne si názor tej menšiny neváži. Lebo demokracia je priame zriadenie, kde nám síce vládne väčšina, ale s rešpektom, s rešpektom, voči menšine. Ja si nepredstavujem jako demokrata, a teda s prívlastkom, či už sociálny alebo nesociálny, to je jedno teraz, ale demokrata človeka, ktorý desať dní u seba drží novelu, na ktorú čaká Ústavný súd. Kde dopredu to robí s vedomím, že takto chce zabrániť inštitúcii, kde sa vlastne ľudia môžu brániť pred niečím, čo ste vy prijali. Ústava je de facto zmluva medzi občanmi a štátom, medzi štátnou mocou, áno, ktorú tí občania zvolia raz za štyri roky, lebo im to tá ústava toto právo dáva, že si môžu v parlamentnej demokracii zvoliť svojich zástupcov, ale zároveň sú tam aj tie brzdy, ktoré hovoria, že v prípade, ak sa im zdá občanom a ich zástupcom, v prípade teda keď je parlamentná demokracia opozičným zástupcom, keď sa im zdá, že niečo tá vláda prehnala, vládna moc, alebo vládna moc aj teda v parlamente, tak sa môžu obrátiť na Ústavný súd, aby Ústavný súd to nezávisle posúdil, že či náhodou tá vládna moc, tá väčšina tu nešliape po právach menšiny a či týmto jednoducho nešliape aj po samotnej ústavnosti. A my ten názor máme, my sme podali dve podania na Ústavný súd, podala ho aj prezidentka ako nezávislý arbiter, ako priama zástupkyňa občanov, ktorí ju volili v priamych voľbách, človek, ktorý má najvyšší mandát alebo najsilnejší mandát priamo od ľudí, a vy svojim konaním, či minister spravodlivosti, de facto nespravodlivosti podľa konania, predseda Národnej rady, alebo aj v súčinnosti s predsedom vlády, čiže kľúčoví ľudia, zahatávate cestu občanom, aby sa bránili na základe ústavy, ktorá im to právo dáva. A ja vás chcem upozorniť na to, že v tej ústave, ono za tých 31 rokov existencie samostatnej republiky sa nikto nezaoberal do hĺbky článkom 32. Ale čl. 32 presne umožňuje ľuďom tú finálnu poistku, keď inštitúcie zlyhávajú, resp. keď niekto začne úmyselne obchádzať zákon a začne obštrukciami sa snažiť dosiahnuť, aby občania v prípade novely Trestného zákona, poškodení, nemohli si brániť svoje práva, tak aby občania sa postavili na odpor. Ja viem, že vy si možno poviete, že ľudia na Slovensku, národ holubičí, a nebudú mať na to odvahu. Ale ja vás naozaj chcem poprosiť, skúste ísť z kratšej cesty dolu. Zavolajte dnes svojmu predsedovi parlamentu, neviem, teraz tu nie je, nech skúsi podpísať tú novelu. Nech sa nesnaží blokovať právo ľudí sa obrátiť na Ústavný súd a mať včas rozhodnutie o tom, či tá vaša novela je, alebo nie je v súlade s ústavou. Alebo naozaj vy viete, že je protiústavná, a preto tomu tak bránite? Lebo ak by ste boli tak presvedčení, že to je v súlade s ústavou, jako tu obhajoval či už minister spravodlivosti, Fico, alebo ktorýkoľvek iný, tak asi by ste to podpísali raz, dva, tri a nech Ústavný súd rozhodne, však keď vám vlastne potvrdí vašu ústavnosť, ešte to tomu aj Pellegrinimu v kampani pomôže. Ale vy robíte všetko pre to, aby ten Ústavný súd rozhodnúť efektívne nemohol. A ešte raz vás z tohto miesta upozorňujem, existuje aj čl. 32 ústavy, ktorý doteraz ľudia na Slovensku nečítali, alebo nepovažovali za dôležité čítať, lebo sme sa nikdy nedostali do situácie, v akej sme dnes. Kde priamo vykonávatelia štátnej moci obštrukciami chcú zabrániť Ústavnému súdu, aby rozhodol v mimoriadne vážnej veci. Čl. 32 hovorí, že občania majú právo za takejto situácii, keď sú im, keď je im zahataná možnosť, sa obrátiť efektívne na Ústavný súd, že majú právo sa postaviť na odpor. Áno, klaďme si otázky, čo znamená právo postaviť sa na odpor. Rôzne teórie hovoria, teda tí ľudia, ktorí sa z ústavného práva k tomu vyjadrovali, hovoria o tom, že áno, je tam legitímne aj násilie. To vari naozaj chcete, aby ľudia v zúfalstve sa aj za použitia násilia voči vám obrátili? Verím, že nie. Skúste povedať Pellegrinimu, nech sa nezahráva s ohňom. To, keď ľudia využijú čl. 32 ústavy, nebude vzbura, nebude prevrat, bude len uplatnenie si ústavných práv. A aj vaši voliči majú plné zuby toho, podľa prieskumu viac ako dve tretiny vašich voličov hlboko nesúhlasia s novelou Trestného zákona a hlboko nesúhlasia s tým, aby ste zločincom tu nadelili hromadnú amnestiu. Skúste v tejto veci, ešte raz hovorím, stiahnuť radšej potichu chvost, tak ako ste stiahli v prípade zníženia doby premlčania či už znásilnenia, alebo vraždy a dajte spiatočku aj pri celej tej novele. Nechcete vari, aby Slovensko bola prvá krajina, v ktorej si občania len uplatnia svoje ústavné právo na odpor. Bola by to európska aj celosvetová hanba. Samozrejme tým, že predkladáte túto novelu, priznávate chybu, hoci teda veľmi zvláštne ústami ministra, sprepytujem, spravodlivosti. Hovorí, že on s tým vlastne nesúhlasí, ale teda predložiť to musí, lebo teda chce ukľudniť verejnosť v čase prezidentskej kampane. Krásna falošná hra z vašej strany. Čiže iba zalepiť oči ľuďom, tak? Zvolia si Pellegriniho a potom znova príde nejaký iniciatívny blbec z vašich radov, ktorý predloží novelu, a znova znížite tie tresty a vlastne sa sem postaví ten istý Susko a povie, že jemu sa to vlastne páči, lebo on vždy hovoril, že on s tým vlastne súhlasí. A keďže už je po prezidentských voľbách, tak už je to vlastne jedno, už budete mať presne to, čo ste chceli aj nejakého pikolíka, ktorý bude rozdávať tam amnestie či už Kováčikovi, alebo Kočnerovi a podobným vagabundom. Tak o toto vám ide? Takto to máte premyslené? Myslíte si naozaj, že všetci vaši voliči seno žerú? To, že si to myslíte o väčšine vašich voličov a preto si dovoľujete k nim byť takto arogantní, aj napriek tomu, že dve tretiny z nich hovoria, že v žiadnom prípade nie, že takáto novela nemá čo byť v parlamente prijatá a vy to na hulváta spravíte, z toho mne jednoznačne vyplýva, že vlastne vy si fakt myslíte, že vaši voliči sú hlupáci. Mňa to mrzí, lebo keď pán Jarjabek si myslí o tých dôchodkyniach, s ktorými sa na ulici bozkáva, ktorým dáva kvetinky na MDŽ, že to sú vlastne hlupane, na ktorých sa stačí usmiať, dať im kvetinku a vlastne takto si získa ich hlas, tak je to také, také opovrhujúce podľa mňa voči tým ľuďom. Ja keby som na mieste tých dôchodkýň, tak mu napľujem do tváre. Poviem mu, čo si ty robíš, somár, zo mňa srandu. To jako sa ku mne správaš, čo si myslíš, že môj hlas si kúpiš za kvetinku? Mojej dcére, mojim deťom za osem rokov, keď ste mali hojno, ste pridali až 3 eurá 54, čo ty si ma tu kupuješ, vagabund, za kvetinku, tam najprv spravuj verejné financie, ako sa patrí, nieže okrádaš moje deti, moje vnúčatá. Tak by som Jarjabkovi, skrývajúcemu sa pod balkónom, na mieste dôchodkyne zamilovanej možno do Fica alebo Pellegriniho, takto by som mu naložil do hrantu (reakcie z pléna), lebo jednoducho človek, ktorý tu roky, roky, slúži mafii... (Prerušenie vystúpenia predsedajúcim.) Šimečka, Michal, podpredseda NR SR Prosím vás, nechajte pána poslanca dokončiť vystúpenie. Matovič, Igor, poslanec NR SR Človek, ktorý tu roky slúži mafii, nič iné by si nezaslúžil. Človek, ktorý tu za to, že stláča gombíčky, si vyúčtuje päť litrov a za päť litov mesačne, to je jeho taxa za svedomie. (Potlesk.) Ale myslite si, že ľudia, ktorí, ktorí majú svedomie, by niekedy svoje svedomie predali? Nie, takí ľudia svedomie nikdy nepredajú. Čiže človek s vyoperovanou hanbou, svedomím, použil som jako príklad, lebo keď sa tam tak producíroval, ak padol mi vhod, nechcem povedať, že nech mi odpustí, vôbec nie, o to nestojím, jednoducho ako príklad toho, že z akého kvalitného materiálu ľudského sa skladá táto vážená tu koalícia. Vy ľudia s takýmto nesvedomím tu prijímate rozhodujúce zákony a idete arogantne pľuť znásilneným ženám do očí a ešte im sa smejete, lebo nikto z vás to neodsúdil, ani ten Jarjabek to neodsúdil, že tu primitív Glück, neviem jak sa to číta, hovorí ženám, že však vlastne že keď ich niekto znásilní, tak si to asi všimnú, tak nech idú podať trestné oznámenie. Takto hlboko ste klesli. Ja by som očakával preto, aby popri tejto novele v skrátenom legislatívnom konaní, dobre, keď sa tak rozhodli, majte to mať, tak aby tu aspoň jeden z vás prišiel a povedal, prepáčte nám, chcem sa ospravedlniť za svojho kolegu Glücka, bol prvý deň v robote, tesne po tom, jako prisahal na ústavu, že bude hájiť záujmy občanov a bude sa správať v súlade so zákonmi a ústavou, no jednoducho mu to uletelo, viete, on je taký inteligentne subnormálny a tým pádom, viete no, podarilo sa, chcem sa ospravedlniť všetkým znásilneným ženám, že takýmto primitívnym spôsobom sa do vás obul. Ak to niekto urobíte, možno Duško Galis naberie odvahu, možno dá faktickú, povie to, budem si ho vážiť, že po tých pár strelených góloch bude mať aj ďalší gól, ktorý síce nie je, akože bude sa to zdať, že do vlastnej bránky, ale ukáže to, že je grand. Ale možno nie, možno všetci sklonia iba hlavu, zase postláčajú gombíčky, ale nenájde sa ani jeden, ktorý by sa tým znásilneným ženám ospravedlnil. Takže klopkáme vám opäť na svedomie, nielen novelou, ktorou to vrátite späť, my vám dáme šancu v druhom čítaní, aby ste úplne zrušili možnosť premlčania týchto zločinov, aby ste zrušili možnosť, keď nejaký úchyl, a dupľom v politike, sa vyžíva v tom, že si to užíva s neplnoletými chlapcami, aby takýto človek mal nejaký termín, dokedy bude mať premlčané svoje zločiny. Aby nejaký vagabund, ktorý zavraždí niekoho úkladnou vraždou, to znamená premyslene, aby tu nieže desať rokov, jak ste to nastavili teraz, ale ani nie dvadsať rokov, kedy sa mu to všetko premlčí, ale nech celý život ho to svedomie prenasleduje, ak ho teda náhodou má, a nech až do toho, do tej smrteľnej postele stále žije v neistote, že či náhodou sa mu na to nepríde a teda ho niekto za jeho zločin neodsúdi. A rovnako ste to dlžní tým znásilneným ženám. Ukážte, že ste grandi, pomôžete Pellegrinimu, lebo keď spravíte presný opak toho, čo ste urobiť chceli, nieže skrátite premlčacie doby, ale že ich úplne, alebo podporíte úplné ich zrušenie, tak vtedy sa vydáte tou európskou cestou. Skrátiť premlčaciu dobu a povedať ženám, však teda vlastne však keď si znásilnená, to si všimneš a utekaj na policajnú stanicu, toto je tendencia alebo smerovanie právneho poriadku niekam k diktátorským krajinám. Ale keď sa vydáte cestou, že práve pôjdete cestou úplného zrušenia možnosti premlčania zločinov voči deťom, zneužívania detí, zločinov voči ženám, znásilňovania žien a takisto zločinu voči životu, čiže zrušenie premlčania vraždy, vtedy ukážete, že teda áno, ste schopní aj nielen autokorektúry, ale aj kroku v ústrety normálnym demokraciám a nie teda tyraniám, totalitám, diktatúram, kde ženy berú len ako nejaký prostriedok na rodenie detí a keď náhodu teda sa im stane, že ich niekto znásilní, však nech sa páči, nech ide a ešte možno im dáte dva dni na to, aby teda mohla oznámiť ten trestný čin a potom už je to premlčané, lebo však teda si to určite všimla. Takže bol by som veľmi rád, aby sa u vás svedomie ozvalo, ale úplne najradšej by som bol, aby sa našiel jeden jediný z vás, ktorý či už vo faktickej, alebo tu z tohto miesta sa tým znásilneným ženám a vo všeobecnosti ženám, ktorým Glück napľul do tváre, ospravedlní. Stačí jedna veta, možno tri-štyri slová. Verím, že jeden takýto grand sa medzi vami nájde a takýmto spôsobom sa bude snažiť napraviť krivku, ktorú ste spáchali, lebo ste mlčali.